b"\n_START_ARTICLE_\nMarmagao\n_START_PARAGRAPH_\nMarmagao (en portugu\xc3\xa8s Mormug\xc3\xa3o) \xc3\xa9s una ciutat i municipalitat al districte de South Goa a l'estat de Goa. Consta al cens del 2001 amb 97.085 habitants (el 1900 tenia nom\xc3\xa9s 750 habitants).\n_START_SECTION_\nHist\xc3\xb2ria\n_START_PARAGRAPH_\nEls portuguesos van comen\xc3\xa7ar a edificar Mormug\xc3\xa3o el 1624, amb un fort que controlava el port natural. Del 1640 al 1643 el fort va patir els atacs holandesos, que finalment foren rebutjats. El 1683 davant l'amena\xc3\xa7a maratha el virrei Francisco de T\xc3\xa1vora (1646 - 1710), primer comte d'Alvor, va decidir abandonar Goa i transferir la seu del govern a la pen\xc3\xadnsula de Mormug\xc3\xa3o protegida per la fortalesa. Per sort pels portuguesos Sambhaji va retirar les seves forces davant l'amena\xc3\xa7a d'Aurangzeb. El 1684-1685 es treballava en la construcci\xc3\xb3 de la nova capital. El 1685 el jesu\xc3\xafta i arquitecte Teot\xc3\xb3nio Rebelo dirigia la construcci\xc3\xb3 dels principals edificis per\xc3\xb2 el 1686 els treballs es van aturar a l'arribada del nou governador Rodrigo da Costa; durant els seg\xc3\xbcents 15 anys es van rebre ordes per seguir endavant i aprofitar els materials de la vella Goa per a la nova capital i els virreis havien de traslladar la resid\xc3\xa8ncia a la nova ciutat, per\xc3\xb2 el govern no s'acabava de consolidar; amb el governador Caetano de Melo e Castro (1703-1707) finalment les obres es van reprendre amb energia i es van acabar el palau de govern, l'hospital i algun altre edifici. El governador va residir a Mormug\xc3\xa3o durant part del 1703 per\xc3\xb2 les obres es van aturar per orde reial del 8 de mar\xc3\xa7 de 1712. Quan el 1739 Goa va estar a punt de caure en mans dels marathes, les monges i altres membres d\xc3\xa8bils de la comunitat es van refugiar a Mormug\xc3\xa3o. El 1759 finalment la capital es va traslladar a Pangim. Al segle XIX la major part dels edificis estaven en ru\xc3\xafnes; el millor conservat era una esgl\xc3\xa9sia. La fortalesa va esdevenir finalment hotel. El 1943 s'hi van allotjar els agents brit\xc3\xa0nics que van destruir vaixells ancorats a Mormug\xc3\xa3o (Goa era territori neutral). El 1963 la ciutat fou declarada Major Port; el seu comer\xc3\xa7 amb altres llocs de l'\xc3\x8dndia \xc3\xa9s important"